Selari dengan peranan MPC sebagai badan pemantau bagi Amalan Baik Peraturan di Malaysia, MPC telah diberi mandat untuk pelaksanaan projek Behavioural Insights (BI) pada tahun 2021. Pendekatan BI dalam penggubalan polisi awam     telah banyak digunapakai di negara-negara maju sejak 2010. BI merupakan alat polisi yang inovatif bertujuan untuk meningkatkan keberkesanan intervensi  kerajaan berkaitan pematuhan peraturan yang tinggi.
Antara faedah yang boleh dicapai melalui penggunaan kaedah BI adalah ia boleh dijalankan dengan mudah tanpa melibatkan kos operasi yang tinggi kerana tidak terlalu bergantung kepada penguatkuasaan peraturan atau pemberian insentif. BI mengambilkira bagaimana tingkah laku dan  tindak balas kumpulan  sasar terhadap sesuatu peraturan atau dasar yang dibangunkan.
Kerajaan berhasrat untuk menggunapakai kaedah BI dalam penggubalan polisi dan peraturan di masa akan datang. Pada tahun 2021, MPC telah diberi peruntukan sebanyak RM2.45 juta untuk menjalankan program BI manakala bagi tahun 2022, sebanyak RM2.5 juta telah diluluskan. Antara aktiviti yang dirancang adalah melaksanakan projek-projek inisiatif BI dalam penggubalan polisi awam di Malaysia. MPC akan melaksanakan projek  inisiatif BI terpilih dari pelbagai kementerian ataupun isu-isu yang berkaitan dengan PEMUDAH dan Kumpulan Kerja Teknikal, JKKMAR, #MyMUDAH dan sebagainya. Tempoh masa pelaksanaan kajian adalah dari bulan Januari sehingga April 2022.
Projek Inisiatif BI ini dijalankan sebagai salah satu kaedah penyelesaian masalah dan juga untuk mengenal pasti peluang penambahbaikan hasil dari projek yang akan dijalankan. Selain itu, pendekatan BI digunakan untuk mengenalpasti intervensi yang paling berkesan.